KUALITATIF+-+B5


 * nota : warna biru tak edit lagi. Warna hitam dah edit**

**BAB 5** **RUMUSAN, PERBINCANGAN DAN CADANGAN** ** 5.1 Pengenalan ** Dalam bab ini, penyelidik akan membincangkan dapatan yang diperolehi daripada kajian yang telah dijalankan. Semua dapatan yang telah dianalisis dalam bab empat, dihuraikan dan cadangan-cadangan berkaitan kajian lanjutan dikemukakan sebagai panduan kepada pihak-pihak tertentu yang ingin mendapatkan sumber rujukan atau maklumat-maklumat berkaitan dengan tajuk kajian. Bab ini akan mengulas lanjut rumusan tentang kajian dan dapatan kajian, kesimpulan daripada dapatan kajian, dan perbincangan berdasarkan dapatan kajian. Selain daripada itu, beberapa cadangan yang difikirkan perlu mengikut hemat penyelidik akan diutarakan. Ini bagi membolehkan pemasalahan berkaitan dapat dikongsi oleh semua guru. Segala dapatan yang diperolehi adalah berdasarkan kejujuran dan keikhlasan responden semata-mata.

**5.2 Rumusan Kajian**

Objektif utama kajian ini adalah untuk mengenalpasti persepsi, kemahiran yang dimiliki oleh guru dan masalah yang dihadapi dalam melaksanakan penttaksiran berasaskan sekolah (PBS) di salah sebuah sekolah di Daerah Gombak.

Bagi tujuan penyelidikan ini, satu set soal selidik telah diedarkan yang merangkumi maklumat latar belakang responden, soalan berkaitan pengkhususan dan pengalaman guru. Temuduga dijalankan untuk mengetahui tentang persepsi dan juga masalah dalam pelaksanaan PBS. Sejumlah 6 set soal selidik telah berjaya diedar dan dikumpul semula untuk dianalisis.

Sebelum menganalisis data terlebih dahulu, penyelidik telah menyemak semula setiap soal selidik yang dikembalikan untuk memastikan segala item telah dijawab atau telah dipenuhi oleh setiap responden. Semua item daripada soal selidik telah dijawab oleh responden. Hasil daripada kajian didapati responden lelaki adalah seramai 2 orang manakala responden perempuan seramai 3 orang. Umum telah mengetahui bahawa sememangnya di Malaysia, wanita lebih ramai menjadi guru jika dibandingkan dengan lelaki. Penyataan ini diperkuatkan lagi dengan Prosiding Seminar Profesion Perguruan (2002) yang bertajuk //Profesion// //Perguruan : Cabaran Pendidikan Masa Kini// yang telah diadakan di Bangi : Universiti Kebangsaan Malaysia.

Sampel kajian kami terdiri daripada 5 orang guru yang berada di bawah Panitia Teknik dan Vokasional. Setiap guru mengajar matapelajaran yang berbeza iaitu matapelajaran Teknologi Kejuruteraan, Lukisan Kejuruteraan, Kemahiran Hidup, Teknologi Maklumat dan Komunikasi (ICT) serta Lanskap dan Nurseri.

Dari segi mata pelajaran pula, seramai 16 orang (26.7%) responden kajian mengajar Geografi atau Sejarah, seramai 7 orang (11.7 %) mengajar Kemahiran Hidup, 15 orang (25.0 %) mengajar Sains, manakala seramai 15 orang (25.0 %) mengajar Bahasa Melayu atau Bahasa Inggeris dan 3 orang (5.0 %) responden kajian yang mengajar Pendidikan Islam. Ada di kalangan guru-guru tersebut sememangnya pengkhususan mereka sejak di peringkat latihan di maktab-maktab atau di universiti-universiti adalah mengikut mata pelajaran yang diajar. Manakala ada di antara guru-guru tersebut juga adalah dari pengkhususan atau opsyen yang berlainan tetapi terpaksa mengajar mata pelajaran tersebut kerana masalah kekurangan guru di sekolah.

Seramai 15 orang ( 25.0 % ) responden kajian mempunyai pengalaman mengajar kurang daripada 2 tahun, seramai 12 orang (20.0 %) diantara 2 hingga 5 tahun dan seramai 33 orang (55.0 % ) pula responden kajian mempunyai pengalaman mengajar lebih daripada 5 tahun. Ini menunjukkan bahawa guru-guru baru hanya sebilangan kecil sahaja dan kebanyakan guru-guru senior yang mengajar mata pelajaran PBS ini. Pelaksanaan PBS ini menjadi lebih mudah kerana guru-guru senior yang akan membantu dan memberi bimbingan kepada guru-guru baru dan kurang berpengalaman. Keadaan sebegini jelas kelihatan apabila penyelidik sendiri membuat pemantauan dan pemerhatian secara terperinci sepanjang penyelidikan dijalankan di sekolah kajian penyelidik.

Didapati pula seramai 6 orang (10.0 %) responden kajian adalah mempunyai jumlah waktu mengajar kurang daripada 20 waktu, seramai 54 orang pula (90.0 %) mempunyai jumlah waktu mengajar antara 20 hingga 30 waktu dalam masa seminggu dan tidak ada di kalangan responden kajian yang mempunyai jumlah waktu mengajar lebih daripada 30 waktu dalam masa seminggu. Pengagihan jumlah waktu mengajar ini telah dibuat seadil-adilnya mengikut temubual penyelidik dengan pihak pentadbir, Penolong Kanan Tadbir dan Kurikulum, Pn Tengku Norlin Bt Tengku Majid pada 20 Januari 2009. Menurut pihak pentadbir seboleh mungkin akan menyusun jadual mengajar mengikut opsyen guru masing-masing.

**5.3 Perbincangan Dapatan Kajian**

Dalam bahagian ini, perbincangan kajian adalah berdasarkan analisis data dalam bab empat. Perbincangan ini tertumpu kepada persoalan kajian. Dapatan kajian ini akan dibandingkan dengan dapatan pengkaji lepas atau hasil penulisan yang berkaitan. Disamping itu, perbincangan ini juga akan menyentuh tentang implikasi dapatan kajian ini.

**5.3.1 Apakah persepsi guru terhadap pelaksanaan PBS di sekolah**

Mengikut soalan-soalan yang dikemukakan dalam item persepsi guru dalam pelaksanaan PBS ini, hasil dapatan kajian yang menunjukkan semakin rendah min nya maka semakin baik dalam persepsi guru dalam dimensi ini. Min keseluruhan persoalan kajian yang berkaitan dengan persepsi guru dalam pelaksanaan PBS ini ialah 2.79 di peringkat sederhana. Min terendah mengikut item ialah 2.30 yakni berkaitan dengan guru-guru pelaksana PBS merasakan bahawa sungguh berkeyakinan dalam melaksanakan PBS di sekolah. Mereka menafikan bahawa mereka merasakan kurang yakin dalam PBS. Selari dengan pendapat Abdullah Hassan (2007) yang melaporkan bahawa pemimpin yang berkesan dapat mendorong dan membimbing orang bawahannya dengan berkesan juga. Ini jelas kelihatan dalam dapatan kajian ini yang menunjukkan bahawa guru-guru senior dan berpengalaman banyak memberi tunjuk ajar kepada guru-guru baru dan yang kurang berpengalaman. Keyakinan untuk melaksanakan PBS ini terserlah dikalangan guru-guru.

Pernyataan tentang pelaksanaan PBS ini banyak membebankan guru adalah tidak nyata sama sekali. Malah responden banyak yang tidak setuju dengan pendapat ini. Guru-guru yang pandai membahagikan masa dalam pengurusan dan pelaksanaan PBS ini tidak akan rasa dirinya terbeban. Membimbing pelajar-pelajar berdikari dan pandai mencari bahan-bahan sendiri secara terancang boleh mengurangkan rasa tertekan seorang guru .Tambahan pula pelajar-pelajar boleh mengakses sendiri di internet untuk mencari maklumat tanpa menyusahkan gurunya. Pelaksanaan PBS ini kemungkinan besar dapat mendidik pelajar menjadi insan yang berkeyakinan diri, berkemahiran dan berkebolehan dalam serba serbi bidang. Tambahan pula sistem penilaian dan pentaksiran ini dapat membantu ke arah mengurangkan ‘exam-orientated’.

Ramai dikalangan responden bersetuju mengatakan bahawa pelaksanaan PBS ini telah memakan masa yang begitu lama sehingga boleh mengganggu P & P mata pelajaran yang sama. Mengikut hasil dapatan kajian min pencapaian nya ialah 3.20 di peringkat sederhana. Guru-guru terpaksa mencari masa untuk menghabiskan sukatan pelajaran kerana masa telah banyak terluang untuk menyiapkan kerja projek dan folio serta menunggu pelajar menghafaz dan menjawab soalan dalam PAFA dan HAFAZAN Pendidikan Islam di dalam kelas. Namun begitu ramai diantara responden juga tidak bersetuju mengatakan pelaksanaan PBS membazirkan masa (2.30). Ini menunjukkan guru-guru suka melaksanakan PBS bersama pelajar-pelajar mereka tetapi tidak mahu jangka masa pelaksanaannya meleretkan masa sehinggga berpanjangan. Mengikut pandangan guru-guru, PBS ini boleh mengajar pelajar-pelajar lebih bertanggungjawab terhadap apa yang diamanahkan kepada mereka untuk melakukannya. Pelajar dididik menjadi lebih dewasa dan berfikiran matang dalam proses pentaksiran. Secara tidak langsung, maka terbentuklah jati diri pelajar secara tersendiri tanpa disedari//.//

Guru-guru pelaksana PBS juga berpandangan bahawa pertukaran pelajar-pelajar ke sekolah lain atau pindah masuk ke sekolah ini banyak menimbulkan kesukaran di kedua-dua pihak terbabit iaitu pihak guru dan pelajar itu sendiri. Pelajar-pelajar mungkin tidak membawa bersama mereka hasil kerja mereka atau permarkahan daripada guru sekolah asal. Kemungkinan besar pelajar tidak sempat menyiapkan kerja mereka dan di sini timbullah masalah besar untuk memberi markah penggredan PBS. Ibubapa memainkan peranan memastikan anak mereka telah menyiapkan segala kerja-kerja berkaitan PBS sebelum tukar sekolah kecuali jika sekiranya masih di peringkat awal yakni masih boleh disambung di sekolah yang baru.

Pendapat yang dikemukakan oleh Yahya Don (2005), guru-guru dan ibubapa perlu berganding bahu memainkan peranan masing-masing bagi membentuk diri pelajar supaya lebih bertanggungjawab terhadap diri sendiri bukan sahaja dari segi pencapaian akademik bahkan dalam pembentukan sahsiah. Sikap bertanggungjawab itu memudahkan kesemua pihak jika sekiranya pelajar bertukar atau pindah sekolah dalam konteks pelaksanaan PBS.

**5.3.2 Apakah persepsi guru terhadap PBS yang dilaksanakan sekarang ini kejayaan dan keberkesanannya dipengaruhi oleh faktor jantina, pengalaman dan pengkhususan guru-guru.**

Dari Jadual 4.17 dalam Bab empat min masalah guru dalam pelaksanaan PBS bagi responden lelaki ialah -33.2 manakala min masalah guru dalam pelaksanaan PBS bagi responden perempuan pula ialah -33.3. Ini menunjukkan bahawa kedua-dua pembolehubah iaitu responden lelaki dan responden perempuan masing-masing mempunyai persepsi yang negatif terhadap masalah guru dalam pelaksanaan PBS di sekolah. Persepsi negatif menunjukkan bahawa kedua-dua jantina mengatakan bahawa tidak ada masalah dalam pelaksanaan PBS di sekolah memandangkan min keputusan dari Ujian-t menunjukkan nilai yang negatif terhadap isu ini. Daripada Ujian-t, didapati tidak terdapat perbezaan yang signifikan antara jantina terhadap masalah guru dalam pelaksanaan PBS di sekolah (t = 0.040, p = 0.968, df = 58) seperti ditunjukkan dalam Jadual 4.17. Untuk maklumat lanjut, sila rujuk kepada Lampiran E.

Daripada analisis dapatan, kesimpulan dapat dibuat bahawa tidak ada perkaitan antara jantina yakni lelaki dan perempuan dalam kejayaan dan keberkesanan pelaksanaan PBS ini. Sebarang masalah yang timbul dalam pelaksanaan PBS tidak ada kaitan langsung dengan pelaksana PBS samada guru lelaki atau perempuan.

Dari sudut pengalaman pula tidak terdapat perbezaan yang signifikan disebabkan oleh pengalaman guru-guru dalam persepsi guru terhadap pelaksanaan PBS di sekolah. Dapatan kajian dalam isu ini menunjukkan bahawa pengalaman guru-guru tiada kaitan dengan persepsi guru terhadap PBS ini. Guru yang telah menerima kursus atau taklimat secara langsung daripada Lembaga Peperiksaan Malaysia atau Jabatan Pelajaran Negeri kelihatan lebih yakin dalam melaksanakan PBS di sekolah. Mereka ini kebanyakannya di kalangan Ketua Bidang dan Ketua Panitia setiap mata pelajaran. Mereka ini juga telah membimbing dan memberi tunjuk ajar kepada guru-guru lain rakan setugas. Menurut pandangan yang diutarakan oleh Mohamad Sulaiman (1998), panitia yang kreatif dan pentingkan kejayaan cemerlang sentiasa fikirkan aktiviti yang boleh menaikkan prestasi guru-guru melalui kursus dalaman. Penyampaian kursus dalaman ini mungkin dalam bentuk taklimat, syarahan, perbincangan secara berkumpulan, demonstrasi, tunjukcara dan amali berkumpulan atau individu. Kerjasama dan kesepakatan yang ditunjukkan dan diamalkan menyebabkan guru-guru baru dan kurang berpengalaman lebih rasa yakin dalam melaksanakan PBS. Dengan beberapa kali mengadakan kursus dalaman di sekolah anjuran Panitia masing-masing, memudahkan guru-guru pelaksana memahami isi kandungan PBS dengan lebih jelas lagi. Selain daripada itu inisiatif guru-guru baru yang tidak pernah melaksanakan PBS untuk berusaha sendiri memahami isi kandungan PBS dengan membaca Buku Panduan PBS yang dikeluarkan oleh Kementerian Pelajaran Malaysia. Usaha guru-guru bertanya atau mencerap guru-guru senior juga dialu-alukan serta sentiasa bertanya kepada rakan setugas.

Kesimpulannya tidak timbul persepsi yang negatif dalam pelaksanaan PBS jika sekiranya terdapat guru-guru kurang berpengalaman.yang melaksanakan PBS di sekolah. Dengan sokongan dan bantuan yang diterima dari pihak atasan yakni pentadbir, guru-guru pelaksana sentiasa akan berpandangan positif dalam melaksanakan PBS di sekolah. Penyataan ini dikuatkan dengan item 21 dalam Jadual 4.13 yang keseluruhan responden mengatakan mereka tidak setuju jika sekiranya PBS dimansuhkan sama sekali. Dapatan ini turut disokong oleh temu bual antara penyelidik dengan seorang guru pelaksana PBS dalam mata pelajaran Geografi ,Cik Alia Fatma pada 25 April 2009. Beliau mengatakan sungguh pun beliau baru sahaja dalam bidang ini, namun beliau rasa seronok melaksanakannya di atas sokongan dan tunjuk ajar rakan setugas yang lain.

**5.3.3 Apakah masalah guru-guru dalam melaksanakan PBS di sekolah.**

Hasil dapatan kajian ini menunjukkan bahawa kebanyakan guru mengatakan mereka menghadapi masalah dalam melaksanakan PBS ini apabila **program** sekolah yang banyak sering kali mengganggu kelancaran perjalanan proses PBS ini. Di mana guru-guru terpaksa bertungkus lumus cuba membahagikan masa mereka dengan pelaksanaan PBS, P & P dan program-program sekolah yang perlu dititik beratkan juga. Tugasan melaksanakan tanggungjawab sampingan ini banyak membebankan guru dan kadangkala mereka tidak berkesempatan untuk menumpukan perhatian sepenuhnya kepada pelajar-pelajar yang memerlukan bimbingan, khasnya buat **pelajar yang pasif** dan lemah. Golongan pelajar sebegini perlukan pemulihan dan penilaian semula dalam hasil kerja mereka. Keadaan ini memakan masa yang lama dan dengan gangguan lain seperti program sekolah maka guru-guru menghadapi masalah dalam mengambil skor setiap pelajar secara terperinci. Tambahan pula jika sekiranya guru tersebut mempunyai bilangan pelajar yang begitu ramai untuk ditaksir. Masa tidak mengizinkan guru-guru untuk mentaksir pelajar-pelajarnya sebanyak **tiga kali** sebagaimana diminta oleh Lembaga Peperiksaan Malaysia (LPM) seperti dalam Buku Panduan Pelaksanaan PBS (2007). Apabila guru-guru PBS mengambil masa berlebihan demi untuk membantu pelajar-pelajarnya dalam pelaksanaan PBS ini, mereka pula menerima sungutan daripada guru mata pelajaran lain. Keadaan kekangan masa ini menyebabkan guru-guru membenarkan pelajar-pelajar yang lemah dan pasif meminjam hasil kerja rakan-rakan mereka untuk menyiapkan kerja kursus atau folio. Maka dengan itu timbul pula masalah tidak adil dalam penskoran dan penggredan. Dapatan kajian ini adalah sama dengan dapatan kajian yang dijalankan oleh Aida Rahayu dan Abdullah Zawawi (2000) berkaitan dengan sikap guru dan pelajar terhadap perlaksanaan PEKA Sains.

Dalam senarai dimensi pertama ini. min tertinggi ialah (4.02) di mana guru-guru menghadapi masalah melaksanakan PBS ini apabila ada gangguan dalaman seperti program-program sekolah yang begitu banyak. .Keadaan ini banyak mengganggu kelancaran pelaksanaan PBS di sekolah. Ini diikuti dengan masalah pelajar yang hendak ditaksir bersikap pasif dan lebih suka diberi peluang meniru hasil kerja pelajar-pelajar lain. Kedudukan min masalah ini adalah ditempat kedua dan nilai minnya ialah 3.63. Guru-guru juga cuba mengatasi masalah ini dengan memujuk pelajar-pelajar yang bersikap sebegini supaya membuat kerja kursus atau projek mereka seadanya supaya mereka boleh dinilai dan diberi markah tanpa meniru hasil kerja orang lain. Jika sekiranya teknik memujuk tidak berkesan, maka tepaksalah guru membenarkan pelajar meniru hasil kerja pelajar lain yang setaraf dengan tahap pelajar tersebut.Masalah bertambah rumit apabila guru tidak ada masa yang mencukupi untuk mentaksir semula pelajar-pelajar sebanyak tiga kali. Tujuannya adalah untuk memberi peluang kepada mereka membaik pulih apa yang kurang lengkap dalam hasil kerja mereka sebelum diberi pemarkahan.

Peraturan pemarkahan juga menjadi isu besar di sini apabila guru menghadapi masalah dalam memberi gred kepada pelajar yang telah menyiapkan hasil kerja pelajar yang meniru hasil kerja orang lain. Ini adalah tidak adil bagi pelajar yang ditiru hasil kerja mereka. Mereka telah bertungkuslumus menyiapkan kerja mereka dan akan mendapat markah atau gred yang sama dengan pelajar yang meniru mereka. Guru-guru juga menghadapi masalah dalam menyimpan hasil kerja pelajar yang begitu banyak setelah pelajar-pelajar selesai menyiapkannya.

Guru juga menghadapi masalah untuk mendapatkan skor setiap pelajarnya secara terperinci kerana bilangan pelajar-pelajar biasanya agak ramai dan tambahan pula bilangan elemen yang agak banyak untuk ditaksir. Ini adalah kekangan bagi guru-guru dalam melaksanakan PBS ini. Akhir sekali, peringkat masalah yang paling rendah tetapi masih diklasifikasikan sebagai masalah bagi guru-guru ialah kekangan masa.

Kesimpulannya, analisis min menunjukkan nilai 3.274 yakni di peringkat sederhana (Mohd Najib, 2004). Keadaan ini menggambarkan bahawa guru-guru pelaksana PBS tidak menghadapi masalah yang begitu ketara. Masalah yang dihadapi diperingkat sederhana masih boleh diatasi oleh guru-guru. Pihak pentadbir sekolah boleh merancang supaya jadual program sekolah tidak berselisih dan mengganggu kelancaran jadual kerja guru-guru untuk melaksanakan PBS. Memberitahu pelajar-pelajar terlebih dahulu sebelum mereka ditaksir adalah baik. Perbuatan ini boleh meringankan beban guru-guru kerana pelajar akan lebih berusaha dan bersedia untuk menghadapi pentaksiran guru dalam PBS. Guru-guru PBS sepatutnya memberi perhatian yang lebih kepada pelajar-pelajar yang lemah dan pasif dalam pembelajaran. Golongan pelajar ini seboleh mungkin dibimbing dan tidak diberi peluang untuk diberi jalan pintas dengan untuk meniru hasil kerja pelajar lain. Jika sekiranya ini adalah amalan yang dilakukan oleh guru-guru maka pelajar-pelajar akan mengambil kesempatan ke atas keadaan ini dan mengambil keputusan untuk tidak berusaha lebih kuat untuk menyiapkan kerja mereka.

Berkaitan peraturan penggredan selaras yang digunakan, sistem penilaian dan pentaksiran ini menjadi satu masalah juga kepada guru-guru. Tenaga pengajar mendapati pemberian gred kurang kebolehpercayaannya ketika mereka membuat rumusan skor pelajar-pelajar mereka. Ini disebabkan oleh gred yang diberi kepada pelajar-pelajar adalah melalui guru yang mengajar subjek itu sendiri. Maka disini kemungkinan besar berlaku berat sebelah atau pilih kasih di kalangan guru dan pelajar.

Kekangan masa juga merupakan satu masalah tetapi tidak ketara kerana masih boleh diatasi oleh guru-guru. Guru-guru PBS perlu mentaksir setiap pelajarnya sebaik-baiknya sebanyak 3 kali. Ini boleh dilaksanakan jika sekiranya guru-guru pandai membahagikan masa P & P dan masa melaksanakan projek atau kerja kursus. Guru perlu pandai merancang jadual kerja masing-masing dengan pelajar supaya segalanya berjalan lancar. Maka dengan perancangan yang berkesan tidak mungkin seorang guru tidak boleh mentaksir pelajar sebanyak tiga kali. Apabila pentaksiran dapat dibuat sebanyak 3 kali, maka pelajar telah diberi peluang untuk memulihkan dan memperbaiki hasil kerja yang kurang menepati syarat pentaksiran. Dengan cara begini pelajar-pelajar boleh memperolehi keputusan yang lebih baik. Berkaitan dengan masa juga guru perlu pandai menepati masa dalam pelaksanaan PBS ini, sehingga tidak mengganggu perjalanan P & P mata pelajaran lain. Masalah rungutan guru mata pelajaran lain boleh diatasi jika sekiranya guru-guru sedar tanggunjawab masing-masing.

Akhirnya, apabila semua aktiviti PBS selesai, guru akan menghadapi masalah menyimpan hasil kerja pelajar dengan baik dan selamat untuk pemantau atau pentaksir luar melawat sekolah untuk memantau dan membuat pentaksiran semula. Di sini peranan pentadbir sangat penting dalam menyusun atur dan menyediakan bilik-bilik khas mengikut mata pelajaran yang perlu diadakan supaya mudah menyimpan kesemua hasil kerja PBS pelajar-pelajar yang telah siap melaksanakannya. Penyimpanan ini adalah sehingga keputusan peperiksaan PMR diumumkan dan sehingga tiada sebarang perkara berbangkit. Selepas daripada itu, pelajar-pelajar boleh mengambil semula hasil kerja mereka untuk disimpan di rumah.

**5.3.4** **Terdapat perbezaan yang signifikan disebabkan oleh jantina, pengalaman dan pengkhususan terhadap masalah guru dalam pelaksanaan PBS di sekolah.**

Daripada keputusan Ujian –t, telah dibincangkan sebelum ini tidak terdapat perbezaan yang signifikan disebabkan jantina terhadap masalah guru dalam pelaksanaan PBS di sekolah. Berkaitan dengan pengalaman pula, analisis ANOVA menunjukkan bahawa nilai signifikan ialah .126. Nilai ini adalah nilai yang lebih tinggi dari nilai alpha iaitu .05 (α= .05 ) Maka dengan jelas menunjukkan tidak terdapat perbezaan signifikan disebabkan oleh pengalaman guru terhadap masalah guru dalam pelaksanaan PBS di sekolah.

Kajian ini juga menunjukkan bahawa nilai signifikan dalam analisis ANOVA ialah .06 lebih tinggi dari nilai alpha dalam ANOVA iaitu ( α = .05). Maka dengan itu hasil kajian ini mengesahkan bahawa tidak terdapat perbezaan signifikan terhadap pengkhususan disebabkan masalah guru dalam pelaksanaan PBS di sekolah.

Kejayaan dan keberkesanan PBS ini sebenarnya tidak bergantung kepada guru-guru yang mempunyai pengalaman dan pengkhususan dalam pelaksanaannya. Ini adalah kerana (1) guru-guru tidak mendapat pendedahan awal tentang pentaksiran berasaskan sekolah semasa menjalani latihan perguruan di maktab atau universiti, masih boleh mempelajari pentaksiran melalui rakan setugas mereka, menghadiri kursus sebelum pentaksiran dan memantau guru-guru senior melaksanakannya. (2) kurang memahami isi kandungan program PBS boleh diatasi dengan membaca Buku Panduan PBS, bertanya rakan setugas sambil mencerap mereka dan menghadiri kursus-kursus anjuran pihak sekolah, Jabatan Pelajaran atau Kementerian Pelajaran.

Secara rumusannya, faktor jantina, pengalaman dan pengkhususan guru-guru tidak memberi sebarang kesan dalam masalah pelaksanaan PBS di sekolah. Keadaan ini ada kaitannya dengan persepsi guru-guru terhadap pelaksanaan PBS. Jika sekiranya guru-guru bertanggapan positif terhadap pelaksanaan PBS ini, maka secara amnya guru-guru juga tidak akan menghadapi sebarang pemasalahan dalam pelaksanaan PBS ini. Dapatan ini telah terbukti dalam Ujian-t dan ANOVA yang telah dijalankan.

**5.4 Rumusan**

Pelaksanaan Pentaksiran Berasaskan Sekolah (PBS) adalah satu program yang diamanahkan oleh Lembaga Peperiksaan Malaysia (LPM) dan Kementerian Pelajaran Malaysia (KPM) sebagai satu syarat untuk penilaian dan pentaksiran yang membantu pemarkahan pelajar-pelajar yang akan menghadapi peperiksaan Penilaian Menengah Rendah (PMR). PBS merupakan salah satu komponen pentaksiran yang dikendalikan oleh pihak sekolah dan pentaksirannya dilaksanakan oleh guru-guru mata pelajaran secara berterusan dalam proses pengajaran dan pembelajaran.

Pelaksanaannya memerlukan perancangan yang teliti di pihak sekolah supaya kelancarannya tidak tergugat oleh perkara-perkara berbangkit. Pihak pentadbir perlu mengenal pasti terlebih dahulu di kalangan guru-guru pelaksana PBS yang berkaliber atau berkebolehan demi pemantapan dan keberkesanan penilaian dan pentaksiran PBS ini. Selepas dikenal pasti, pentadbir sekolah pula perlu memberi taklimat atau kursus pemantapan dari segi mental, psikologi, emosi dan jasmani guru-guru tersebut. Guru-guru perlu diberi bimbingan, sokongan dan mandat dalam melaksanakan program ini secara seratus peratus komitmen oleh guru-guru. Merancang program tahunan sekolah dalam takwin tahunan sekolah juga perlu dititik beratkan oleh pentadbir supaya tidak mengganggu perjalanan pelaksanaan PBS ini secara keseluruhannya, pentadbir adalah orang tengah antara guru-guru dan pelajar-pelajar. Maka mereka perlu bersedia dengan sebarang kemungkinan yang akan berlaku terhadap guru-guru dan pelajar-pelajar. Kemungkinan besar ada di kalangan guru yang perlu bertukar, sakit atau pergi berkursus dalam jangka masa yang lama. Sebarang kemungkinan yang timbul ini, perlu diatasi oleh pihak pentadbir dengan sentiasa ada pelan kedua atau pelan ‘back-up’.

Berdasarkan dapatan kajian yang didapati, jelas menunjukkan bahawa jantina tidak memainkan apa-apa peranan dalam memberi kesan positif atau negatif terhadap pelaksanaan PBS ini. Mempunyai pengalaman atau telah memiliki pengkhususan khas juga tiada kaitan dengan kejayaan dan keberkesanan pelaksanaan PBS ini dalam Kurikulum Baru Sekolah Menengah (KBSM) Guru-guru di sekolah ini juga mempunyai tanggapan atau persepsi yang positif dalam pelaksanaan PBS. Maka dengan itu, tidak akan timbulnya sebarang masalah dalam pelaksanaannya. Sungguh pun guru-guru mempunyai masalah, ianya masih boleh dihadapi dan diatasi oleh semua pihak. Apa yang penting di sini ialah kerjasama yang ditunjukkan dikalangan pentadbir, ibu bapa, pelajar dan paling penting guru pelaksana PBS.

**5.5 Cadangan Kajian**

Berdasarkan hasil kajian yang diperolehi daripada kajian ini, berikut adalah beberapa cadangan dikemukakan kepada pihak-pihak berkenaan iaitu:

Kajian ini mendapati bahawa pengkhususan adalah penting kepada guru-guru untuk menghadapi sebarang projek yang diperkenalkan oleh Kementerian Pelajaran. Satu kursus untuk guru-guru baru dalam penempatan dan guru-guru senior yang perlu sentiasa diperkukuhkan P & P mereka adalah dengan cara memberi kursus anjuran Kementerian Pelajaran. Tujuan kursus ini adalah agar mereka di beri pendedahan yang jelas dalam pelaksanaan PBS. Di peringkat sekolah, panitia setiap mata pelajaran berperanan memastikan setiap individu dalam panitianya mempunyai pengalaman dan pengetahuan dalam melaksanakan PBS. Untuk itu kursus dalaman sangat penting sebelum melaksanakan PBS di sekolah iaitu setiap awal tahun sebelum persekolahan bermula.

Kajian ini juga mendapati bahawa pihak pentadbir perlu menyediakan kemudahan kepada pelajar-pelajar dan guru-guru untuk melaksanakan PBS. Menyediakan lebih banyak bahan sumber di perpustakaan dan bilik komputer untuk mengakses internet secara percuma kepada pelajar yang tidak memiliki kemudahan tersebut di rumah. Pelajar-pelajar yang diwajibkan melaksanakan PBS untuk peperiksaan awam ini perlu dibantu dan diberi kemudahan dalam pelaksanaannya tanpa sebarang bayaran.

Untuk mendapat kebolehpercayaan dalam penggredan dan penskoran setiap pelajar, kajian ini mendapati bahawa guru-guru yang menilai pelajar-pelajar hendaklah bukan dari guru mata pelajaran pelajar itu sendiri. Di kalangan guru-guru, mereka sepatutnya diberi peluang memberi penilaian dan pentaksiran terhadap kelas-kelas lain yang tidak diajar. Maka tidaklah timbul masalah berat sebelah dalam pemarkahan.

Kajian ini juga mendapati bahawa Kementerian Pelajaran Malaysia amnya dan Lembaga Peperiksaan Malaysia khasnya, perlu memantapkan lagi elemen-elemen yang ingin diuji dalam PBS tanpa prejudis. Pihak berkenaan ingin menjadikan PBS ini kearah membantu pihak sekolah merealisasikan matlamat KBSM, objektif kurikulum, Falsafah Pendidikan Kebangsaan dan Pelan Induk Pembangunan Pendidikan (PIPP). Maka PBS juga dapat mempertingkatkan pembinaan modal insan, boleh memantau perkembangan modal insan pelajar dan penilaian dalam pengajaran dan pembelajaran. Jika sekiranya pelajar benar -benar boleh membentuk jati diri mereka melalui program ini, maka pihak-pihak yang terlibat perlu memantapkan isi kandungan PBS demi menuju ke arah pendidikan yang lebih holistik dan menuju ke arah mengurangkan ‘exam-orientated’.

**5.6 Cadangan Kajian Lanjutan**

Dalam bab ini, penyelidik ingin mencadangkan beberapa cadangan kajian lanjutan yang berkaitan dengan PBS terus dilakukan di masa-masa akan datang.

Cadangan-cadangan tersebut adalah seperti berikut:

1. Kajian yang telah dilakukan oleh penyelidik adalah di sebuah sekolah sahaja. Kajian boleh diteruskan ke sekolah-sekolah lain seperti Sekolah Menengah Jenis Kebangsaan Cina dan sekolah-sekolah swasta yang di bawah pemantauan Kementerian Pelajaran Malaysia.

2. Kajian lanjutan berkaitan dengan pelaksanaan PBS ini perlu dilanjutkan kepada peringkat pelajar-pelajar dan ibu bapa pelajar-pelajar. Dapatkan persepsi pelajar-pelajar dan ibu bapa pula untuk melihat kejayaan dan keberkesanan PBS ini dilaksanakan.

3. Memandangkan PBS sudah di laksanakan di sekolah rendah, maka kajian lanjutan boleh diperpanjangkan di kalangan guru-guru sekolah rendah dan pelajar-pelajar mereka.

**5.7 Penutup**

Kajian ini telah mendedahkan secara tidak langsung aspek-aspek penting yang boleh membantu pihak sekolah dan guru-guru dalam melaksanakan PBS secara lebih berkesan dan cemerlang. Jika kajian ini dapat mendedahkan kelemahan-kelemahan yang tidak disedari dalam pelaksanaan PBS ini, eloklah diatasi bersama untuk mewujudkan sistem yang terbaik dalam penilaian dan pentaksiran dalam peperiksaan awam. Jika perlu dilakukan sebarang perubahan, pihak-pihak yang terbabit perlu keluar dari kepompong keselesaan dan menggerakkan minda dan fizikal secara aktif bersama-sama merancang dan bertindak untuk kejayaan sekolah secara keseluruhannya dan Kementerian Pelajaran secara amnya.

Akhir kata penyelidik mengharapkan apa yang dilaksanakan oleh kerajaan Malaysia perlu di sokong penuh oleh rakyatnya secara positif demi meningkatkan kemajuan negara.